Шен је на клупи репрезентацији био 14 година, након чега се повукао 1978. године, а његов помоћник, Јуп Дервал је именован за главног селектора. Под вођством Дервала, Њемачка је освојила Европско првенство 1980 и друго мјесто на Свјетском првенству 1982. Репрезентација је са Дервалом остварила рекорд од 23 побједе заредом, а укупан скор репрезентације са Дервалом био је 45 побједа, по 11 ремија и пораза. Након испадања у групној фази на Европском првенству 1984, повукао се са мјеста селектора. Наслиједио га је Франц Бекенбауер, који је сматрао да је њемачки фудбал у кризи и да је потребно десет година да се врате на старе стазе. Ипак, само двије године касније, Њемачка је играла финале Свјетског првенства и поражена је од Аргентине; На првенству 1990, поново је играла финале са Аргентином и освојила је трећу титулу првака свијета; Бекенбауер је тако стигао до свјетске титуле и као играч и као селектор. Након освајања првенства, Бекенбауер се повукао, а за селектора је именован његов помоћник Берти Фогт. Са Фогтом, Њемачка је освојила Европско првенство 1996, док је на првенству 1992 играла финале. Очекивања су била велика за Свјетско првенство 1998, али је Њемачка изгубила 3:0 од Хрватске у четвртфиналу, након чега се Фогт повукао са мјеста селектора.